b'\n_START_ARTICLE_\nTinklas\n_START_SECTION_\nIstorija\n_START_PARAGRAPH_\nTinklai \xc5\xbevejybai naudojami nuo akmens am\xc5\xbeiaus. Seniausio tinklo, datuojamo 8300\xc2\xa0m. pr. m. e., liekanos rastos Karelijoje (dab. Kamenogorske). V\xe2\x80\x93I t\xc5\xabkstm. pr. m. e. Altos uol\xc5\xb3 rai\xc5\xbeiniuose (Norvegija) irgi yra tinklus primenan\xc4\x8di\xc5\xb3 pie\xc5\xa1ini\xc5\xb3. Ind\xc4\x97nai, gyven\xc4\x99 prie Kolumbijos up\xc4\x97s, gamino tinklus i\xc5\xa1 egli\xc5\xb3 \xc5\xa1akn\xc5\xb3 pluo\xc5\xa1to ir ri\xc5\xa1o prie j\xc5\xb3 svarmenis, o vietoj pl\xc5\xabdur\xc5\xb3 naudojo k\xc4\x97ni\xc5\xb3 pagaliukus. Maoriai gamindavo did\xc5\xbeiulius u\xc5\xbetvarinius tinklus ir juos leisdavo i\xc5\xa1 val\xc4\x8di\xc5\xb3. Tinklus jie pyn\xc4\x97 i\xc5\xa1 \xc5\xbeol\xc4\x97s, akmenis naudojo svarmenims, o pl\xc5\xabdurus dar\xc4\x97 i\xc5\xa1 lengvos medienos ar vaisi\xc5\xb3. Egiptie\xc4\x8di\xc5\xb3 mene tinklai vaizduojami nuo III t\xc5\xabkstm. pr. m. e. Tinklai minimi graik\xc5\xb3 literat\xc5\xabroje, vaizduojami rom\xc4\x97n\xc5\xb3 mene.\n_START_SECTION_\nPavojus\n_START_PARAGRAPH_\nDideli \xc5\xbevejybiniai tinklai, ypa\xc4\x8d pagaminti i\xc5\xa1 sintetinio \xc5\xbevejybinio valo, yra labai pavojingi aplinkai. Vis\xc5\xb3 pirma, \xc4\xaf tokius tinklus \xc4\xafkli\xc5\xabna daug \xc5\xbeuv\xc5\xb3, kurios n\xc4\x97ra \xc5\xbevejybinis laimikis, taip pat \xc4\xaf juos patenka ir v\xc4\x97\xc5\xbeliai, rykliai, krabai ir kt. j\xc5\xabros gyv\xc5\xabnija. Jie i\xc5\xa1metami atgal \xc4\xaf j\xc5\xabr\xc4\x85, bet da\xc5\xbenai b\xc5\xabna su\xc5\xbealoti. Ypa\xc4\x8d pavojingi pasimet\xc4\x99 tinklai, kurie pra\xc5\xbeudo v\xc4\x97\xc5\xbelius, delfinus, ryklius, j\xc5\xabrinius pauk\xc5\xa1\xc4\x8dius, \xc4\xaf tokius tinklus kartais \xc4\xafsipainioja ir nardytojai (tod\xc4\x97l da\xc5\xbenai sus savimi turi special\xc5\xb3 peiliuk\xc4\x85). I\xc5\xa1 sintetinio pluo\xc5\xa1to pagaminti tokie tinklai beveik neyra, prie\xc5\xa1ingai, nei organiniai tinklai. J\xc5\xabr\xc5\xb3 u\xc5\xbeter\xc5\xa1tum\xc4\x85 didina ir prie tinkl\xc5\xb3 naudojami plastikiniai pl\xc5\xabdurai, svarmenys.'